Rob Packham kry 22 jaar tronkstrafRob Packham. (Foto: Armand Hough/ANA)ANAPix Die hooggeregshof in Kaapstad het die veroordeelde moordenaar Rob Packham, wat sy vrou Gill wreed vermoor het, Woensdag 22 jaar tronkstraf opgelê. Gill Packham het op 22 Februarie verlede jaar verdwyn en het nie soos gewoonlik die oggend omstreeks 07:30 by die werk opgedaag nie. Haar liggaam is later in die kattebak van haar uitgebrande BMW naby die Dieprivierstasie gekry. Rob Packham het aangevoer dat Gill dalk die slagoffer van ŉ kaping was, maar die hof het vroeër sy weergawe van gebeure verwerp. Regter Elize Steyn het die sakeman tydens sy skuldigbevinding as ŉ vernuftige leuenaar bestempel wat ŉ dubbele lewe gelei het. Sy het hom op 20 Mei skuldig bevind aan die moord op Gill, asook op ŉ aanklag van regsverydeling. Kerry Meyer (28), een van die Packhams se dogters, het vroeër ter versagting van vonnis vir haar pa getuig. Sy het by die hof gesmeek om haar pa nie “vir ewig” agter tralies te sit nie, omdat sy wil hê hy moet daar wees wanneer sy en haar 26-jarige suster, Nicola, eendag kinders kry. Steyn het Packham tot 20 jaar tronkstraf vir moord en vier jaar tronkstraf vir regsverydeling gevonnis. Twee jaar van die vier jaar-vonnis sal samelopend uitgedien word.